Fil-Qorti, Sqalli ta’ 28 sena wieġeb li mhux ħati li ttraffika u li kellu fil-pussess tiegħu d-droga kokaina lejliet l-ewwel tas-sena. Marco Accetti nżamm arrestat. Żewġ irġiel oħra, Gaetano Di Mauro u Giuseppe Marco Rizzo, t-tnejn ta’ 27 sena, ammettew li kellhom fil-pussess tagħhom id-droga kokaina u ngħataw il-liberta kundizzjonata għal sena. Rizzo xehed fil-każ ta’ Accetti u qal li kien Accetti li tah id-droga kokaina li nstabet fil-pussess tieghu. Huwa kien arrestat lejliet l-ewwel tas-sena f’ħanut tax-xorb f’San Giljan. Qal li wasal Malta nhar it-Tnejn bil-katamaran u Accetti mar ġabru mill-port. Zied li dak il-lejl huwa raqad għand Accetti f’Tas-Sliema u staqsieh jekk jafx minn fejn seta jikseb kokaina. Qal li Accetti tah ftit kokaina għall-użu personali tiegħu. U f’każ separat, żewġ Sqallin adoloxxenti, wieħed ta’ 16 u l-ieħor ta’ 17-il sena minn Palermo, dalgħodu fil-Qorti, ammettew li serqu basket ta’ anzjana waqt li l-bieraħ kienet miexja f’Tas-Sliema, u baqgħu sejrin. Il-Pulizija qalet li ż-żewg adoloxxenti wettqu dan ir-reat f’mument ta’ ġenn u rritornaw il-basket lill-anzjana. Il-Maġistrat Francesco Depasquale qallhom li messhom jistħu jattakkaw anzjana u li kieku mhux għax għadhom zgħar, kien jibgħathom il-ħabs. Huwa tahom sentenza ta’ sitt xhur ħabs sospiża għal erba’ snin.